Reacția uluitoare a șoferului beat care a ucis un pieton și apoi s-a baricadat în casă, cu polițiștii pe urme
Un șofer de 21 de ani din județul Suceava a făcut două greșeli majore miercuri dimineață. L-a lovit mortal, cu mașina, pe un pieton de 26 de ani, după ce s-a urcat băut la volan.
Apoi a fugit de la locul accidentului și s-a baricadat în casă, timp de o oră și jumătate, cu polițiștii la poartă. Acum este în custodia lor și riscă să ajungă în pușcărie.
Victima a murit pe loc, după ce a fost spulberată de mașina suspectului pe drumul județean dintre localitățile Moara și Frumoasa din Suceava. Camerele de supraveghere din zonă au surprins urmările impactului fatal. Șoferul a fugit de la locul faptei.
Polițiștii au dat de urma șoferului în două ore. Când au ajuns acasă la el, la 300 de metri de locul accidentului, bărbatul nu a vrut să le deschidă.
Ionuț Epureanu, purtător de cuvânt IPJ Suceava: „În momentul în care polițiștii i-au solicitat acestuia să îi însoțească, bărbatul a refuzat să părăsească proprietatea sa privată, precum și să permită accesul polițiștilor”.
Bărbat: „El nu a vrut să iasă din casă, a zis să aducă mandat că nu iese fără. A venit un negociator și a zis ieși că e mai bine să ieși decât să nu că iți faci mai mult rău”.
A fost nevoie să treacă o oră și jumătate, în ciuda negocierilor, până când tânărul a fost de acord să se predea polițiștilor.
Imediat, șoferul a fost testat cu aparatul etilotest: avea o alcoolemie de 0,71 la mie, în aerul expirat.
Mihai Ștefănoaia, avocatul șoferului, spune că tânărul nu își amintește ce s-a întâmplat dimineață și a spus că nu a băut azi, ci marți. Nu știe că a lovit mortal. S-a baricadat crezând că sunt rudele mortului la poartă.
Bărbatul este acuzat de ucidere din culpă, părăsirea locului accidentului și de conducerea mașinii sub influența băuturilor alcoolice.